b'\n_START_ARTICLE_\nPekka Vennamo\n_START_SECTION_\nUra\n_START_PARAGRAPH_\nPekka Vennamo aloitti uransa valtakunnanpolitiikassa Suomen Maaseudun Puolueen eduskuntaryhm\xc3\xa4n sihteerin\xc3\xa4 vuonna 1970, jolloin h\xc3\xa4nen opintonsa Teknillisen Korkeakoulun koneinsin\xc3\xb6\xc3\xb6riosastolla olivat viel\xc3\xa4 kesken. Vuoden 1968 kunnallisvaaleissa h\xc3\xa4net valittiin Helsingin kaupunginvaltuustoon, jossa h\xc3\xa4n istui kaksi kautta vuoden 1976 loppuun saakka. Ensimm\xc3\xa4ist\xc3\xa4 kertaa h\xc3\xa4n oli ehdokkaana eduskuntaan vuoden 1970 vaaleissa, mutta SMP ei menestynyt p\xc3\xa4\xc3\xa4kaupungissa eiv\xc3\xa4tk\xc3\xa4 h\xc3\xa4nen saamansa runsaat 8\xc2\xa0000 \xc3\xa4\xc3\xa4nt\xc3\xa4 riitt\xc3\xa4neet l\xc3\xa4pimenoon. Pekka Vennamo on kuitenkin kiist\xc3\xa4nyt, ett\xc3\xa4 h\xc3\xa4nen perhetaustansa olisi vaikuttanut h\xc3\xa4nen liittymiseens\xc3\xa4 SMP:hen tai h\xc3\xa4nen muihinkaan el\xc3\xa4m\xc3\xa4nvalintoihinsa._NEWLINE_Vuoden 1983 eduskuntavaaleissa Pekka Vennamo oli valtakunnan \xc3\xa4\xc3\xa4nikuningas 25\xc2\xa0088 \xc3\xa4\xc3\xa4nen saaliilla. H\xc3\xa4nen \xc3\xa4\xc3\xa4nipottinsa oli silloin kaikkien aikojen viidenneksi suurin, ja ennen h\xc3\xa4nt\xc3\xa4 oli henkil\xc3\xb6kohtaisten 20\xc2\xa0000 \xc3\xa4\xc3\xa4nen rajan ylitt\xc3\xa4nyt eduskuntavaalien historiassa yhteens\xc3\xa4 vain kymmenen kansanedustajaa._NEWLINE_Pekka Vennamo on Sijoitus Oy:n toimitusjohtaja vuodesta 1999 ja Saunalahti Groupin hallituksen puheenjohtaja vuodesta 2005. _NEWLINE_Pekka Vennamo on kirjoittanut kirjan Pekka, Posti ja Sonera, jossa h\xc3\xa4n kertoo saamistaan potkuista Soneran toimitusjohtajan teht\xc3\xa4vist\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPekka Vennamon is\xc3\xa4 oli SMP:n perustaja ja pitk\xc3\xa4aikainen puheenjohtaja Veikko Vennamo. Pekka Vennamo on ollut naimisissa vuodesta 1975 Pirjo Nukarisen kanssa, ja heill\xc3\xa4 on kolme tyt\xc3\xa4rt\xc3\xa4: Kukka (s. 1975), Noora (s. 1977) ja Minna (s. 1983), joista Noora on ollut jonkin verran julkisuudessakin.'